Line Barfod (EL), 2003-05-09:
Jeg vil gerne takke de partier, der støtter forslaget, og takke alle partierne for debatten og opbakningen til intentionerne.
Det glæder mig, at Socialdemokraterne, SF og Kristeligt Folkeparti støtter forslaget helt uden forbehold, selv om der
selvfølgelig er nogle ting, der skal undersøges.
De Radikale vil gerne vide lidt mere om finansieringen, men ellers støtter man forslaget, og jeg kunne forstå, at også de øvrige partier er villige til at se på, hvad vi kan gøre for at sikre, at Sundhedsstyrelsens retningslinjer bliver overholdt.
Jeg håber, at ministeren meget hurtigt får gennemført sin undersøgelse.
Så må jeg indrømme, at jeg ikke helt forstår det argument, som både ministeren og enkelte ordførere kom med
Der er lovgivning om, hvor mange lægebesøg man har ret til osv., og der er reglerne om screening osv., som vi også har været lidt inde på i debatten.
Men det, der mangler, er jo det helt afgørende, nemlig at sikre retten til jordemoderen.
Men det kommer forhåbentlig, når undersøgelsen påviser, at der er problemer.
Som flere ordførere har været inde på, er kejsersnit og behandling af komplikationer dyre, og det vil sige, at hvis vi sikrer, at der er en god fødselsforberedelse fra starten af graviditeten, at de fødende har mulighed for at få en god kontakt med jordemoderen, så fødslen forløber så trygt som overhovedet muligt, og at man får en god samtale efter fødslen, så man ikke er bange, næste gang man skal føde, kan det oven i købet ske, vi kan ende med at spare nogle penge på området, hvis vi gennemfører forslaget. De Radikale og SF var bekymrede for, om der er jordemødre nok.
Vi har snakket med Jordemoderforeningen, inden vi fremsatte forslaget.
Hvert år er der mange kvalificerede ansøgere, der bliver afvist, men som uden problemer kunne uddannes til jordemødre, så vi kunne få tilstrækkeligt af de personer, der er helt afgørende for en god fødsel.
Det glæder mig, at der nu kommer fokus på området, og at mange vil se nærmere på, hvad der sker på hele svangreomsorgs- og fødselsområdet.
Mange har været inde på bekymringen over, at på grund af den alt for stramme økonomi er amterne i øjeblikket i gang med at nedlægge mange fødesteder, og at vi dermed kan risikere at få dårligere forhold for de fødende.
Jeg håber, det også er noget, vi kan diskutere videre i Sundhedsudvalget, og at vi får set på, hvad vi kan gøre for at sikre, at der fortsat er mulighed for at vælge, hvor man vil føde, og at der kan være fødesteder nær ved det sted, hvor man bor.
Sundhedsstyrelsens retningslinjer går også på, at man skal have mulighed for at vælge mellem forskellige fødesteder, og jeg håber, at regeringens mantra om frit valg også er udtryk for, at man skal have et reelt frit valg.
Hvis der kun er sygehusfødesteder, som er højt specialiserede, og der ender med kun at være ét fødested i hvert amt, har man altså reelt kun valget mellem at føde hjemme eller føde på højt specialiserede sygehuse med masser af teknik.
Det er mit indtryk, at det er der også mange andre partier der mener, og derfor kan vi forhåbentlig finde ud af, hvordan vi kan gøre noget for at sikre det.
Derfor håber jeg, man også vil være med til at sikre, at de mange nedskæringer, der i øjeblikket bebudes rundtomkring i amterne i de budgetter, der nu er ved at blive lagt, og hvor man mange steder vil skære ned på fødselsforberedelsen, kan nå at blive stoppet, så de gravide får den fødselsforberedelse, der er så nødvendig, især for dem, der kan have problemer og f.eks. har behov for at få støtte til at holde op med at ryge eller til at omlægge kosten, eller hvad der ellers kan være nødvendigt for at undgå komplikationer for børnene.
Alt i alt synes jeg, det lyder lovende.
Nu sætter ministeren en hurtig undersøgelse i gang, og jeg håber, at de partier, der har erklæret, at de synes, forslaget er positivt, også vil være med til at få gennemført det, der er nødvendigt for at sikre, at der er en jordemoder som den helt centrale person.
Endnu en gang tak for debatten.